সুনেহরি বাগ মসজিদ

**সুনেহরি বাগ মসজিদ** হলো ভারতের মধ্য দিল্লির লুটিয়েন্স এলাকায় অবস্থিত একটি মুঘল আমলের মসজিদ। এটি একটি গ্রেড-৩ ঐতিহ্যবাহী কাঠামো হিসেবে তালিকাভুক্ত এবং এটি দোতলা বিশিষ্ট, যা একটি বাংলা গম্বুজ এবং চারটি মিনারের সমন্বয়ে গঠিত। 

২০২৩ সালের আগস্ট মাসে নয়াদিল্লি পৌর পরিষদের (এনডিএমসি) ওই এলাকায় যানজট নিরসনের লক্ষ্যে মসজিদটি ভেঙে ফেলার সুপারিশ করে। এনডিএমসি ২০২৩ সালের ডিসেম্বরের দিকে তাদের এই প্রস্তাবটি জনমতের জন্য উন্মুক্ত করলে সংখ্যালঘু অধিকার কর্মী, ইতিহাসবিদ এবং জমিয়ত উলামায়ে হিন্দ ও ভারতীয় ইতিহাস কংগ্রেসসহ বিভিন্ন সংগঠনের পক্ষ থেকে ব্যাপক সমালোচনা করা হয়। মসজিদের ইমাম এই সুপারিশকে চ্যালেঞ্জ করে দিল্লি উচ্চ আদালতে আবেদন করেন। শুনানির সময় এনডিএমসি আদালতকে জানায় যে নোটিশটি কেবল পদ্ধতিগত ছিল এবং "দিল্লির সুনহরি বাগ মসজিদের এখনই কিছু হতে যাচ্ছে না"।

## ইতিহাস
সুনেহরি বাগ মসজিদের ২০০ বছরেরও বেশি পুরনো ইতিহাস রয়েছে বলে জানা যায়। এটি ঔপনিবেশিক রাজধানী নয়াদিল্লি নির্মাণের আগের ঘটনা। মসজিদটি মুঘল স্থাপত্যরীতিতে নির্মিত হয়েছিল। তবে এর সঠিক নির্মাণকাল এখনো অজানা। ইতিহাসবিদ স্বপ্না লিডলের মতে, মসজিদটি সম্ভবত ১৭শ শতাব্দী বা তারও আগে নির্মিত। এটি লুটিয়েন্স দিল্লি এলাকায় উদ্যোগ ভবন মেট্রো স্টেশনের কাছে অবস্থিত।

বলা হয় যে, লুটিয়েন্স দিল্লি এলাকাটি মসজিদটি নির্মাণের কয়েক দশক পরে এর চারপাশে বিকশিত হয়েছিল। ১৯১২ সালে এডউইন লুটিয়েন্সের নেতৃত্বে ঔপনিবেশিক রাজধানী নয়াদিল্লি পুনর্গঠনসহ বেশ কিছু বিপর্যয় থেকে এই মসজিদটি টিকে ছিল। মসজিদটিতে হযরত মোহানিসহ ভারতীয় স্বাধীনতা আন্দোলনের কর্মীরা অবস্থান করতেন, যারা সংসদ অধিবেশনে যোগ দেওয়ার সময় এখানে থাকতেন। ভারতীয় জাতীয় শিল্প ও সাংস্কৃতিক ঐতিহ্য ট্রাস্টের দিল্লি শাখা এই মসজিদটিকে সংরক্ষণের যোগ্য একটি ঐতিহ্যবাহী ভবন হিসেবে তালিকাভুক্ত করেছিল এবং এই ধরনের ভবনগুলোকে আইনি সুরক্ষা নিশ্চিত করার জন্য একটি জনস্বার্থ মামলা (পিআইএল) দায়ের করেছিল। এর ফলস্বরূপ ২০০৯ সালের দিল্লি সরকারের এক বিজ্ঞপ্তিতে মসজিদটি গ্রেড-৩ হেরিটেজের তালিকাভুক্ত হয়।

## স্থাপত্য শৈলী
সুনহরি বাগ মসজিদ একটি দোতলা কাঠামো। এটি একটি বাংলা গম্বুজ এবং চারটি মিনারের সমন্বয়ে গঠিত। মসজিদের বেসমেন্টে এমন কিছু কক্ষ রয়েছে যা দোকান অথবা ঘর হিসেবে ব্যবহৃত হয় এবং একটি সিঁড়ি নামাজের জায়গার দিকে উঠে গেছে। নিচতলার চারপাশে একটি পার্ক রয়েছে। মসজিদটি লাখোরি ইটের তৈরি।

## উচ্ছেদের নোটিশ
ওখলার বিধায়ক এবং তৎকালীন দিল্লি ওয়াকফ বোর্ডের চেয়ারম্যান আমানতুল্লাহ খান ২০২১ সালের ৩ জুন প্রধানমন্ত্রীর কাছে চিঠি লিখে এই নিশ্চয়তা চেয়েছিলেন যে, সেন্ট্রাল ভিস্তা প্রকল্পের অংশ হিসেবে লুটিয়েন্স এলাকার ঐতিহ্যবাহী মসজিদগুলোতে কোনো আঘাত করা হবে না। দিল্লি ওয়াকফ বোর্ড ২০২৩ সালের জুলাই মাসে দিল্লি উচ্চ আদালতে একটি আবেদন জমা দেয়, যা ৫ জুলাই ২০২৩ তারিখে প্রথম শোনা হয়েছিল। আদালত ৭ জুলাই ২০২৩ তারিখে স্থিতাবস্থা বজায় রাখার একটি অন্তর্বর্তীকালীন আদেশ জারি করে, এবং ১৮ ডিসেম্বর ২০২৩ তারিখে আইনি কার্যক্রম বন্ধ করা হয়।

২০২৩ সালের আগস্ট মাসে, নয়াদিল্লি পৌর পরিষদ (এনডিএমসি) উচ্চ আদালতের কাছে সুপারিশ করে এবং মসজিদটি সরিয়ে ফেলার প্রস্তাব দেয়। এনডিএমসি জানিয়েছিল যে ১৫০ বছরের পুরনো এই মসজিদটি "একটি উচ্চ-নিরাপত্তা বলয়ে অবস্থিত যেখানে সংসদ এবং কেন্দ্রীয় সরকারের অফিসগুলো অবস্থিত" এবং এটি সরিয়ে ফেলা "যানবাহনের নিরাপদ ও মসৃণ চলাচল" নিশ্চিত করবে।

এনডিএমসি ২৪ ডিসেম্বর ২০২৩ তারিখে জনমত ও পরামর্শ চাওয়ার জন্য একটি গণবিজ্ঞপ্তি জারি করে। দিল্লি ট্রাফিক পুলিশের বক্তব্যের সাথে সংগতি রেখে এই বিজ্ঞপ্তি জারি করা হয় যেখানে বলা হয়েছে যে মসজিদটি "এলাকায় যানজটের সৃষ্টি করে, বিশেষ করে মঙ্গলবার এবং শুক্রবার।" অপসারণের প্রস্তাবটি কেন্দ্রীয় গণপূর্ত বিভাগ কর্তৃক জমা দেওয়া ২০২১ সালের একটি ট্রাফিক স্টাডি রিপোর্টের সাথে স্ববিরোধী ছিল। সেই রিপোর্টে ওই গোলচত্বরে "তখন বা নিকট ভবিষ্যতে কোনো যানজট" খুঁজে পাওয়া যায়নি। ২০২৪ সালের ১ জানুয়ারির মধ্যে এনডিএমসি ৮৫,০০০-এর বেশি প্রতিক্রিয়া পেয়েছিল। এর অধিকাংশই ছিল মুসলিম ও সংখ্যালঘু সংগঠনগুলোর পক্ষ থেকে এবং বেশিরভাগই মসজিদ ভেঙে ফেলার বিপক্ষে। জমিয়ত উলামায়ে হিন্দের সভাপতি মাহমুদ মাদানি বিজ্ঞপ্তির বিষয়ে প্রধানমন্ত্রী মোদি এবং স্বরাষ্ট্রমন্ত্রী অমিত শাহকে চিঠি লিখে আপত্তি জানান। তিনি চিঠিতে লিখেছিলেন যে "এই ধরনের পদক্ষেপ আমাদের অভিন্ন ঐতিহ্যের এক গুরুতর ক্ষতি করবে"। দ্য টেলিগ্রাফের উদ্ধৃতি দিয়ে একজন বেনামী অভিজ্ঞ স্থপতি বলেছেন, "সুনেহরি বাগ মসজিদ কেবল ইট এবং সুরকির কাঠামো নয়। এটি আমাদের ঐতিহাসিক উত্তরাধিকার এবং স্থাপত্যের মহিমার এক নিদর্শন। এর ধ্বংস আমাদের শহরের সাংস্কৃতিক বুনন এবং সম্মিলিত পরিচয়ের এক অপূরণীয় ক্ষতি করবে।"

### দিল্লি উচ্চ আদালত
সুনহরি বাগ মসজিদের ইমাম আব্দুল আজিজ এনডিএমসির জনমত চাওয়ার সিদ্ধান্তকে দিল্লি উচ্চ আদালতে চ্যালেঞ্জ করেন এবং অভিযোগ করেন "যে নোটিশটি কোনো চিন্তাভাবনা ছাড়াই অসৎ উদ্দেশ্যে জারি করা হয়েছে এবং কোনো গবেষণা বা তথ্য ছাড়াই স্থাপনাটিকে লক্ষ্যবস্তু করা হচ্ছে এই দাবিতে যে স্থাপনাটি এলাকায় যানজটের সৃষ্টি করছে।" এনডিএমসি আদালতকে বলেছে যে "দিল্লির সুনহরি বাগ মসজিদের এখনই কিছু হতে যাচ্ছে না" এবং জানিয়েছে যে গণবিজ্ঞপ্তিটি ছিল পদ্ধতিগত এবং হেরিটেজ কনজারভেশন কমিটির মতামত আগে শোনা হবে। মামলাটি ২০২৪ সালের ১১ জানুয়ারি একটি ডাবল বেঞ্চে স্থানান্তরিত হয়।

### ইতিহাসবিদদের প্রতিক্রিয়া
ইতিহাসবিদ এবং জামিয়া মিলিয়া ইসলামিয়া বিশ্ববিদ্যালয়ের অবসরপ্রাপ্ত অধ্যাপক নারায়ণী গুপ্ত লক্ষ্য করেছেন যে "লুটিয়েন্স চতুরতার সাথে এই ছোট মসজিদটিকে তার একটি গোলচত্বরে অন্তর্ভুক্ত করেছিলেন। তার কাছ থেকে শেখার বদলে আমাদের বর্তমান নগর নিয়ন্ত্রকরা কেবল ভিআইপি গাড়িকে প্রাধান্য দিচ্ছেন" এবং স্বপ্না লিডল বলেছেন যে আরও বেশ কিছু উপায় ছিল যার মাধ্যমে মসজিদের চারপাশের যানজট সমস্যার সমাধান করা যেত।

২০২৪ সালের ১০ জানুয়ারি, ভারতীয় ইতিহাস কংগ্রেস, যা ভারতের সকল প্রান্তের ইতিহাসবিদদের নিয়ে গঠিত, মসজিদের সাংস্কৃতিক গুরুত্ব এবং নয়াদিল্লি নির্মাণের সময় এর ইতিহাসের প্রেক্ষিতে এনডিএমসির উচ্ছেদের সিদ্ধান্তের বিরোধিতা করে একটি প্রস্তাব জারি করে। ইতিহাসবিদরা বলেছেন যে মসজিদের অবস্থানটি স্মৃতি জাগানিয়া এবং এটি একটি ধ্বংসাবশেষ হিসেবে কাজ করে।

## আরও দেখুন

* ভারতে ইসলাম
* ভারতের মসজিদের তালিকা

## তথ্যসূত্র

## বহিঃসংযোগ

* 
* . বিবিসি নিউজ। ভারত।

বিষয়শ্রেণী:১৭শ শতাব্দীর ভারতের মসজিদ
বিষয়শ্রেণী:নয়াদিল্লির ভবন ও কাঠামো
বিষয়শ্রেণী:ভারতের গম্বুজ বিশিষ্ট মসজিদ
বিষয়শ্রেণী:ভারতের মিনার বিশিষ্ট মসজিদ
বিষয়শ্রেণী:দিল্লির মসজিদ
বিষয়শ্রেণী:মুঘল মসজিদ